Kädetön ei saanut viisumia – ”huonot sormenjäljet”

Kädetön kazakstanilainen taiteilija ei saanut viisumia Britanniaan, koska konsulaatin mielestä hänen sormenjälkensä olivat heikkolaatuiset.

Kazakstanilainen taiteilija ja ydinaseiden vastainen aktivisti Karipbek Kujukov joutui kafkamaiseen tilanteeseen hakiessaan viisumia Britanniaan. Hänellä oli tarkoitus osallistua huhtikuun puolivälissä Edinburghissa ydinaseiden vastaiseen kokoukseen ja pitää samalla siellä taidenäyttely.

Kujukov kävi jättämässä viisumihakemuksen Britannian konsulaattiin Almatyssa. Biometrisiä tunnisteita otettaessa hän selvitti konsulaattivirkailijalle, ettei voi antaa sormenjälkiä, koska hänellä ei ole käsiä. Kaikki sujui asiallisesti ja viisumihakemus lähetettiin ratkaistavaksi Britannian konsulaattiin Turkkiin.

Aikaa kului, mutta viisumia ei kuulunut. Pari viikkoa Edinburghin kokouspäivien jälkeen Kujukov sai Britannian konsulaatista passinsa takaisin, mutta ilman viisumia.

Kujukov syntyi ydinkokeistaan tunnetussa Semipalatinskissa.

Passin mukana oli kirje, jossa sanottiin: ”Sormenjälkenne ovat heikkolaatuiset. Pyydämme teitä otattamaan sormenjälkenne uudelleen ja lähettämään ne meille, jotta voimme myöntää teille viisumin.”

Kun Karipbekin tapaus oli saanut julkisuutta paikallisessa mediassa, otti Britannian konsulaatti tämän viikon tiistaina yhteyttä Karipbekiin, pyysi anteeksi ja tarjosi hänelle viisumia. Karipbekilla ei kuitenkaan ole nyt tällä erää aikeita matkustaa Britanniaan.

ILMOITUS

Karipbek maalaa pitämällä sivellintä varpaillaan tai hampaillaan. Hän on 44-vuotias ja syntynyt Semeissa, joka aikaisemmin oli nimeltään Semipalatinsk.

Neuvostoliitto teki Semipalatinskissa neljän vuosikymmenen aikana lähes 500 ydinkoetta. Seudulla on tuhansia syntymästään saakka vammaisia.

Kujukov uskoo, että myös hänen kädettömyytensä johtuu vanhempien aikoinaan saamasta säteilystä. Taustansa vuoksi Kujukov toimii aktiivisesti ydinaseita vastustavissa järjestöissä.